Prečišćeni tekst Pravilnika o bližem načinu i postupku priznavanja inostranog sertifikata o stečenoj stručnoj kvalifikaciji obuhvata sljedeće propise:
1. Pravilnik o bližem načinu i postupku priznavanja inostranog sertifikata o stečenoj stručnoj kvalifikaciji ("Službeni list Crne Gore", br. 051/18 od 25.07.2018),
2. Odluka Ustavnog suda Crne Gore U-II br. 53/18, od 30 oktobra 2019. godine ("Službeni list Crne Gore", br. 005/20 od 28.01.2020), u kojima je naznačen njihov dan stupanja na snagu.
PRAVILNIK
O BLIŽEM NAČINU I POSTUPKU PRIZNAVANJA INOSTRANOG SERTIFIKATA O STEČENOJ STRUČNOJ KVALIFIKACIJI
("Službeni list Crne Gore", br. 051/18 od 25.07.2018, 005/20 od 28.01.2020)
Predmet
Član 1
Ovim pravilnikom bliže se propisuje način i postupak priznavanja inostranog sertifikata o stečenoj stručnoj kvalifikaciji (u daljem tekstu: inostrani sertifikat).
Pokretanje postupka
Član 2
Postupak za priznavanje inostranog sertifikata pokreće zahtjevom imalac inostranog sertifikata, odnosno lice koje on ovlasti.
Zahtjev iz stava 1 ovog člana podnosi se organizatoru obrazovanja odraslih (u daljem tekstu: organizator obrazovanja) koji je licenciran za realizovanje programa obrazovanja na osnovu kojeg se stiče nacionalna stručna kvalifikacija koja odgovara kvalifikaciji za koju je izdat inostrani sertifikat.
Izuzetno od stava 2 ovog člana kada nema licenciranog organizatora obrazovanja za odgovarajući program obrazovanja zahtjev za priznavanje inostranog sertifikata podnosi se Centru za stručno obrazovanje (u daljem tekstu: Centar).
Sadržina zahtjeva
Član 3
Zahtjev za priznavanje inostranog sertifikata sadrži:
   1) naziv, mjesto i adresu organa nadležnog za priznavanje inostranog sertifikata;
   2) podatke o imaocu inostranog sertifikata:
      - prezime (ime roditelja, odnosno staratelja) i ime,
      - datum i mjesto rođenja, država,
      - državljanstvo,
      - adresa i broj telefona;
   3) podatke o inostranom sertifikatu:
      - naziv inostranog sertifikata,
      - naziv ustanove koja je izdala inostrani sertifikat, i
      - datum izdavanja, mjesto i država u kojoj je izdat inostrani sertifikat;
   4) podatke o dokumentaciji koja se dostavlja uz zahtjev;
   5) mjesto i datum podnošenja zahtjeva; i
   6) potpis, broj telefona i adresa podnosioca zahtjeva.
Dokumentacija
Član 4
Uz zahtjev iz člana 2 ovog pravilnika dostavlja se sljedeća dokumentacija:
   1) za inostrane sertifikate stečene u Republici Srbiji, Republici Hrtvatskoj i Bosni i Hercegovini:
      - ovjerena kopija inostranog sertifikata, u dva primjerka,
      - dokaz o uplaćenoj administrativnoj taksi, u skladu sa zakonom kojim se uređuje plaćanje administrativnih taksi;
   2) za inostrane sertifikate stečene u drugim državama:
      - ovjerena kopija inostranog sertifikata, u jednom primjerku,
      - prevod inostranog sertifikata ovjeren od ovlašćenog tumača, u dva primjerka,
      - dokaz o uplaćenoj administrativnoj taksi, u skladu sa zakonom kojim se uređuje plaćanje administrativnih taksi.
Komisija
Član 5
Priznavanje inostranog sertifikata predlaže komisija koju obrazuje organizator obrazovanja, odnosno Centar.
Komisiju iz stava 1 ovog člana čine tri člana iz reda licenciranih ispitivača sa liste ispitivača za stručnu kvalifikaciju za koju je izdat inostrani sertifikat.
Komisija iz stava 1 ovog člana utvrđuje prijedlog o priznavanju inostranog sertifikata većinom glasova.
Rješenje
Član 6
Dispozitiv rješenja o priznavanju inostranog sertifikata ispisuje se na ovjerenom primjerku prevoda, odnosno ovjerenoj kopiji inostranog sertifikata (klauzula o priznavanju).
Rješenje iz stava 1 ovog člana, i jedan primjerak ovjerenog prevoda, odnosno ovjerene kopije inostranog sertifikata dostavlja se podnosiocu zahtjeva.
Izdavanje potvrde
Član 7
Organizator obrazovanja, odnosno Centar može podnosiocu zahtjeva izdati potvrdu da je pokrenut postupak priznavanja inostranog sertifikata ako za to ima pravni interes (nastavak usavršavanja, zapošljavanje i sl.).
Potvrda iz stava 1 ovog člana, važi do donošenja rješenja o priznavanju inostranog sertifikata.
Prestanak važenja
Član 8
Danom stupanja na snagu ovog pravilnika prestaje da važi Pravilnik o načinu i postupku priznavanja inostranih sertifikata ("Službeni list CG", broj 6/11).
Stupanje na snagu
Član 9
Ovaj pravilnik stupa na snagu osmog dana od dana objavljivanja u "Službenom listu Crne Gore".